**Referat Generalforsamling for Diálogos 1. juni 2024**

**Tilstede** Chris, Karen-Louise, Jens Peter, Anthony, Marie, Johanne, Louise og Margrethe

1. Valg af dirigent og referent

Marie valgt som dirigent

Louise som referat

Marie foreslog en kort intro runde.

Dirigenten konstaterede at generalforsamlingen var rettidigt indkaldt - per mail 28. marts, og adgang til dagsorden en uge før, mail sendt ud 25. maj.

8 tilstede 4 fuldmagter, der er fuldmagt fra Erik, Peter, Sofie, Cordelia.

Det foreslås at budget, kontingent og regnskab udskydes, da regnskabet ikke er færdigt. Disse økonomi punkter tages samlet, når vi har det endelige regnskab.

1. Beretning fra bestyrelse

**Ledelsesberetning for Diálogos**

**Udviklingen i aktiviteter og økonomiske forhold**

Foreningens resultatopgørelse for regnskabsåret 1. januar 2023 - 31. december 2024 afventer vi stadig fra revisor.

Alle frivillige i Diálogos yder en kæmpe indsats, og det er derfor, at organisationen Diálogos har succes. Det vil jeg gerne takker jer alle for. Jeg vil også gerne sende en stor tak til vores samarbejdspartnere ude i verden. Deres faglighed, dedikation og solidaritet med mennesker, som lever under fattige vilkår, skaber hver dag bedre vilkår for deres landsmænd. Vore samarbejdspartneres professionalitet sikrer, at vore fælles projekter skaber den succesfyldte forandringen, som de gør.

I årets løb har Diálogos været omtalt i medierne. I Danmark vil jeg især fremhæve Lise Hermanns artikler i Dagens Medicin om Erik Jørs og DASAMs Nepal projekt. Der har også været mange, der har set Tom Heinemanns film om Peter Appel på TV2-Kosmopol.

**Projekter**

I løbet af året har vi haft et samarbejdsprojekt med Misereor og Credil indenfor interkulturel sundhed i Bolivia, et samarbejdsprojekt med Aktion Amazonas, Dansk International Bosætningsservice og Save the Rivers om at udvikle et sikkerhedsværktøj, tre projekter om guldudvinding uden kviksølv; et i Bolivia, et i Nicaragua og et i Uganda. Vi administrerer et projekt for DASAM, der handler om pesticid og interkulturel sundhed i Nepal. Vi deltager i et samarbejdsprojekt omkring udviklingen af et værktøj for at sikre lokale og internationale medarbejdere.

Interkulturelt sundhedsprojekt

*SANA Bolivia, Sundhed, natur og økologisk produktion.*

Samfinansierings projekt med Misereor i Tyskland.  Udførende organisation Prodeco med hvem vi har et tæt samarbejde. Projektet arbejder med bæredygtige pesticid fri dyrkningsmetoder af proteinrige afgrøder.  Støtte til produktionsorganisationer både organisatorisk og i produktion. Endvidere støtte til ungdoms og kvindegrupper.

Projektet er 4-årigt og snart været i gang i 2 år.  Vi har det sidste år arbejdet en del med ernæring.  Baseline undersøgelse af fejlernæring og anæmi og hvordan vi kan arbejde med dette. Der er lavet en meget mangelfuld baseline undersøgelse af et eksternt firma, som giver os flere problemer end fakta.

*Interkulturel Sundhed i Bolivia*

Vi har fået bevilliget et mindre projekt, Interkulturel Sundhed i Bolivia, 450.000 DKK og kun et år. Det er et tillægsprojekt til et EU finansieret større projekt som Prodeco kører med nogle italienere.  Handler om stort set den type interkulturel sundhed som vi har arbejdet med i 25 år, og vi har lavet projektet for at hjælpe Prodeco med egen finansiering, som blev svært pga kommunerne i Bolivias forværrede økonomi. Vi kommer ikke til at være så meget involveret udover lidt rapporter.

Samarbejdsprojekt med Globalt Fokus støtte

Action Amazonas er tovholder på dette 18 måneders projekt, og deres partner i Peru og Bolivia står for indsamling af data til udvikling af et værktøj til brug for lokale medarbejder og besøgende fra Danmark for at øge sikkerhed, når de færdes i projektområder. Det er et samarbejde mellem Dansk International Bosætningsservice, Saving Rivers & Lakes og Diálogos. Næste forår vil der være events for at oplyse om det udviklede værktøj i Danmark, gerne så viden om det bliver spredt til andre organisationer.

Projekter om guldudvinding uden kviksølv

*Afsluttet projekt: Promoting Mercury-free gold mining in Bolivia 2020-2022*

Projektperiode: 01.01.20-30.04.23 / Samlet budget: 3.093.536 kr

Resultater: Projektet har konfronteret de årsager, der er en del af problemet med brugen af kviksølv i ASGM, som er: ringe viden og/eller fravær af rene teknologier; ringe forståelse af problemets omfang og den svage inter-institutionelle koordinering. Ved afslutningen af projektet er følgende resultater opnået: Tilvejebringelse af teknologiske løsninger/innovationer og reduktion af brugen af kviksølv med 75 % i vene ASGM og med 100 % i alluvial ASGM.

Uddannelse, viden og information: 67 % af målgrupperne kender virkningerne af kviksølv, og dermed lægges grundlaget for en mere kritisk og proaktiv holdning af aktører og sektorer.

Erfaringer: Blandt de vigtigste erfaringer er at:

a. uddannelse er afgørende for at skabe de forventede ændringer. Løbende professionel vejledning og opfølgning nødvendig, især pga. introduktionen af ny teknologi og aht. bæredygtigheden,

b. Udviklingen af kompetencer/bevidsthed hos sundhedspersonale og lærere er vigtig af to grunde: 1) på grund af deres arbejdssammenhæng og 2) de kan være generatorer af forandringen i fremtidige minearbejdere: dvs. forhindre unge teenagere i at arbejde i minerne.

c. Den offentlige sektor (G.A.M).: Det er nødvendigt at styrke medarbejdernes viden om regler i ASGM.

*Empowerment of female miners, Bolivia.*

Projektperiode: 8 mdr. (1/9 2023 – 30/4 2024) / Budget: 499.757 dk

Projektet forløber planmæssigt, med kun få mindre forsinkelser pga. dårlige vejrforhold, oversvømmelser og jordskred i projektområderne, som i en periode umuliggjorde adgangen til områderne.Projektet har brugt tiden konstruktivt til at udvikle undervisningsmaterialer, sikre aftaler med deltagerne og deres organisation (PILCOL), med de lokale myndigheder og med andre NGO’er/samarbejdspartnere m.fl. Således har man bl.a. indgået aftale med BGI (Better Gold Initiative) om at ’låne’ en gender ekspert. Uddannelsesaktiviteter ift. kviksølvfri guldminedrift, bæredygtigt landbrug, træning i kønsbevidsthed (bl.a også for myndighedspersoner) og træning af kvindelige ledere er i gang. En af de vigtige mål/prioriteter i restperioden, for at sikre konsolidering og bæredygtighed af projektaktiviteterne, er at forpligte de lokale myndigheder i begge lokalsamfund til projektaktiviteter og -mål.

*Free Your Mine 2023-2025.*

Her Projektet har været kriseramt siden sommeren 2023, hvor UNACOHs bogholderassistent stak af med omkring 300.000 kr. At det kunne ske, har ledt til politianmeldelse og en selvransagelsesproces i UNACOH, og i præmisserne for vores (Diálogos) samarbejde med UNACOH. Sagen har været håndteret i tæt samarbejde med Diálogos bestyrelse og CISU, og i samråd med CISU besluttede vi at fortsætte projektet. Den nye leder af UNACOH, Eva, klarer det godt. Hun har taget opgaven på sig med at rette op på den tidligere velrenommerede organisation. Ser man bort fra c-sagen og fokuserer på, hvad der er opnået, går det egentlig ret godt. Projektet rigtig godt med på indikatorfronten - mange mål er allerede opfyldt til 100%. Der ingen aktiviteter i projektet på nuværende tidspunkt på grund af c-sagen.

*Tiira Summit.*

Projektet er afsluttet. Selve Summitet i Uganda med guldgravere, politikere og akademikere fra fire verdensdele sammen validerede den kviksølvfrie metode fra Benquet var en succes. Informationsmæssigt har det bredt sig til rigtig mange. For eksempel er filmen om Peter, der vil redde Verden set af omkring 100.000 på TV2 Kosmopol. Som spinoff fra projektet vandt vores partner en fotokonkurrence på COP5 om minimering af kviksølv og havde de kvindelige guldgravere fra Tiira udstillet lige indenfor indgangen til mødet for de 2000 deltagere.

*Introduktion af kviksølvfri guldudvinding i Nicaragua.*

Projektet er afsluttet. Der var et intenst og produktivt projektbesøg, hvor der blev uddannet guldgravere i den kviksølvfri metode, besøgt lokale politikere, sundhedsfolk og undervisningsansvarlige. Det tager meget lang tid at få tilladelser til at agere i hus, og der var problemer med at beslutte, hvilket ministerium der skulle give tilladelse til at undervise sundhedsfolk og lærere. Det betød, at der i stedet var midler til at få to trænere fra Filippinerne til at afholde træningen af guldgravere. Et lille pilotstudie, som blev fremlagt på International Commission for Occupational Healths konference, viser en 28% reduktion i brug af kviksølv otte måneder efter træningen.

Hjemmesiden

Det kontinuerlige arbejde med at holde hjemmesiden opdateret pågår ufortrødent.

**Økonomi**

Intet tilskud fra Kulturstyrelsen i år, da der ikke har været oplæg i nok forskellige regionener. Det må vi arbejde på at opnå i år.

Vi er mange, der bruger vores faglighed og fritid til at arbejde for, at verdens befolkning får dækket deres basale sundhedsbehov og lever i et sundt miljø, der jo er visionen for Diálogos. Det kan vi godt være stole af. Tusind tak til jer alle. En stor tak går også til vores bogholder og alle vore partnere ude i verden. Vi arbejder i et tværfagligt globalt udviklingssamarbejde for at udvikle og understøtte folkesundhed og demokrati. Vi samarbejder om at forbedre sundhed gennem aktiviteter, der støtter organisering og kapacitetsopbygning indenfor sundhed og miljø, der er Diálogos mission. Der er nok at tage fat på både her og ude i Verden. Med den ekspertise, iderigdom og arbejdsomhed som Diálogos frivillige har vil eksisterende samarbejder vokse og nye opstå. Derfor ser bestyrelsen trygt frem mod indsatsen også i 2024.

**Begivenheder efter regnskabsårets afslutning**

Der er efter regnskabsårets afslutning ikke indtruffet begivenheder af væsentlig betydning for foreningens finansielle stilling.

Beretningen blev enstemmigt godkendt.

1. Beretning fra projekterne

Prodeco bevilget medborgerindsats fra CISU. Kommunerne trak midler tilbage, og det var muligt at bruge til samfinansiering. Det handler om interkulturel sundhed, samarbejdet mellem det officielle sundhedssystem og de traditionelle behandlere. Organisationerne styrkes, så de kan fortsætte arbejdet. Her arbejdes med undervisningsplaner, så der kan undervises i det i skolen. Fokus på den officielle sundhedslov. En god gruppe omkring projektet. En god samarbejdspartner sikrer at vi kan få tingene tilbage på sporet, når der er udfordringer. Men mange års samarbejde gør at det er nemmere.

Gerne drøfte: samarbejdspartner hyrer nogle til at lave baseline, men resultaterne er ikke videnskabeligt baseret.

Plagbol Startede 1/9 2023 forventer at få en måned mere til at afslutte projektet. Stort set i mål med alle aktiviteter.  I no cost extention skulle der arbejdes med bæredygtigheden fremover, der er dialog med myndighederne. Der er kommunekontorer som arbejder med kvinders rettigheder, der er dog forskel på succesen afhængig af området. I det seneste projekt har der været fokus på de små kvindelige minearbejdere i lavlandet. Der blev indsendt ny ansøgning, som kun afvises pga. mangel på penge. Man valgte at dele den op i små dele i stedet, det blev desværre også afvist.

Gerne drøftes:  hvordan får vi ansøgninger igennem hos CISU?

Nicaragua 6 måneder før der kunne sendes penge til Nicaragua, pga. regerings restriktioner. Besøget derovre var en stor succes, men det er svært at komme i gang. De havde lavet en mølle klar inden vi kom. Vores konsulent Leoncio var meget tilfreds og kunne gå i gang. Projektet er afsluttet, Margrethe er pt den eneste i gruppen.

Gerne drøfte: samarbejde med en organisation som er frivillig, hvordan gør man det bedst?

Guld projekter bygget op så erfaringer fra Filipinerne, mundede ud i et besøg fra 10 guldgravere i Danmark og deltagelse på MINOSH. UGASM er den nationale organisation for guldgravere i Uganda. UGASM havde engageret minearbejderne og arbejdet for at alle kan grave efter guld. I februar blev det muligt for alle at udvinde guld og forbyder brug af kviksølv. Projektet er pt korruptions ramt. Generationsskifte i UNACOH organisationen, hvilket var tiltrængt, da de lidt har mistet fodfæste. Der arbejdes nu på at kapacitetsopbygge organisationen igen.

Gerne tale om: køn og opbakning af ny kvindelig leder.

Forslag til kapacitetsopbygning af vores organisationer. Kunne søges af bestyrelsen, men også generelt være et fælles redskab vi alle kan bruge.

Vi har et projekt i Nepal med DASAMS, det gør vi ikke meget i.

Sikkerhedsprojekt i samarbejde med Aktion Amazonas. De udarbejder i samarbejde med vores partnere et sikkerhedsværktøj. Der afholdes event i Danmark og online om dette. Hvilken mulighed har vi for indflydelse - det vil komme ud i høring.

1. Godkendelse af årsregnskab

Udskydes

1. Fastlæggelse af kontingent

Udskydes

1. Godkendelse af budget

Udskydes

1. Indkomne forslag

Forslag til ændringer til vedtægterne, se vedlagt referat. Formålet var at gennemgå vedtægterne for småfejl, og være mere nutidig.

Kommentarer:

Adresse: giver det mening at sende indkaldelser ud fysisk? Familiemedlemskaber bør bedes om at få mail på alle. Man kan med fysisk post sikrer at det står dato for afsendelse.

Ændre deltagelse til fremmøde, så man også kan stemme digitalt.

Jens Peter indsætter ændringerne, og den kommer på den ekstraordinære generalforsamling. Jens Peter sender det til Louise.

Vær opmærksom på at skrive ændret nederst i dokumentet for både 2014 og 2024

1. Valg af bestyrelse

I år er Rasmus, Sofie og Margrethe på valg

Louise og Chris er ikke på valg

Rasmus genopstiller ikke. Ane Bonde vil gerne opstille.

Ane, Margrethe og Sofie blev valgt.

Ny bestyrelse  Ane, Sofie, Margrethe, Louise og Chris

1. Valg af suppleant

Nuværende suppleanter, Marie og Erik, begge genopstiller. De blev valgt.

Bestyrelsen konstituerer sig efter GF, det er den gamle bestyrelse (ikke suppleanter), som er ansvarlig for regnskab 2023.

1. Valg af kritisk revisor

Det har tidligere været Inger Ahnfeldt, hun genopstiller ikke. Margrethe har forsøgt at kontakte Jesper, men ikke fået svar.

Punktet kommer på den ekstraordinære generalforsamling. Generalforsamlingen beder bestyrelsen sikre der er en opstillet.

Det skal indsættes i vedtægter at det er valg af kritisk revisor ikke blot revisor. Det indsætter Jens Peter.

1. Evt.

Kan vi søge uden at have et regnskab? Nej, som udgangspunkt ikke, bestyrelsen beder om udsættelse hos CISU.

Louise orienterer projektledere om de kan søge. Der er udfordringer med de store revisionsfirmaer.

Bestyrelsen har fået ny bogholder og bestyrelsen overvejer, om der skal skiftes revisor igen.